Pamätná doska na Gleisherovom dome v Dartmouth Hill
**James Glaisher** (\* 7. apríl 1809, Londýn – † 7. február 1903, tamže) bol anglický meteorológ, astronóm a priekopník balónového lietania.

Životopis
---------

Narodil sa v Londýne v štvrti Rotherhithe ako syn hodinára.

V rokoch 1833 až 1835 pracoval ako asistent v Cambridgeskej hvezdárni, pričom do tejto pozície ho menoval anglický matematik a astronóm George Biddell Airy. Neskôr sa stal vedúcim oddelenia meteorológie a magnetizmu v Royal Observatory, túto funkciu zastával až do roku 1874.

V roku 1845 vydal tabuľky rosného bodu, ktoré slúžili na meranie vlhkosti vzduchu. 7. júna 1849 bol zvolený za člena Kráľovskej spoločnosti. V roku 1854 bol zvolený za člena Fotografickej spoločnosti (neskôr Kráľovskej fotografickej spoločnosti), funkciu prezidenta spoločnosti vykonával v rokoch 1869 – 1874 a 1875 – 1892.

V roku 1856 je zvolený za člena Mikroskopickej spoločnosti v Londýne. Je zakladajúcim členom Meteorologickej spoločnosti, zakladajúcim členom a neskôr aj prezidentom Kráľovskej meteorologickej spoločnosti (v rokoch 1867 a 1868).

V roku 1866 sa podieľal na založení Aeronautical Society of Great Britain.

Známy je tiež ako priekopník balónového lietania. Medzi rokmi 1862 a 1866 vykonal, najčastejšie v spolupráci s anglickým vzduchoplavcom Henrym Traceym Coxwellom, mnoho vzostupov s balónom s cieľom merať teplotu a vlhkosť vzduchu v atmosfére. Jeho výstup 5. septembra 1862 prelomil svetový rekord v nadmorskej výške, posledné odčítanie výšky letu bolo okolo 8 800 metrov. Let pokračoval a odhady naznačujú, že balón vystúpil do nadmorskej výšky viac ako 9 500 alebo 10 900 metrov.

Glaisher žil na ulici Dartmouth Hill číslo 22 v Londýne, kde je na jeho počesť pamätná doska. Zomrel v Londýne v štvrti Croydon v roku 1903 vo veku 93 rokov.

Rodina
------

V roku 1843 sa oženil s Ceciliou Louisou Belvillovou, dcérou Henryho Belvilla. Spoločne mali tri deti:

* Ernest Glaisher
* James Whitbread Lee Glaisher (1848 – 1928), vedec, matematik
* Cecilia Appelina (1845 – 1932)

Uznanie
-------

Je po ňom pomenovaný kráter na Mesiaci. Názov bol schválený Medzinárodnou astronomickou úniou v roku 1935.

V kultúre
---------

* *The Aeronauts*, film z roku 2019, postavu Glaishera hrá anglický herec Eddie Redmayne, natočený podľa beletrizovaného popisu balónového letu z 5. septembra 1862. Film zobrazuje fiktívnu letkiňu balóna Améliu Wrenovú, ktorá prežíva s Glaisherom epický boj o prežitie, zatiaľ čo sa pokúšajú zaznamenať údaje z letu. Vo filme sa úplne vynecháva skutočný Henry Coxwell.

Referencie
----------

1. ↑   *Glaisher, James (1809–1903), astronomer and meteorologist | Oxford Dictionary of National Biography*. www.oxforddnb.com, [cit. 2020-01-05]. DOI:10.1093/ref:odnb/33419 (po anglicky)
2. ↑
3. ↑  Presidents 1853–2013. www.rps.org and. Retrieved 6 March 2015.
4. ↑   *[Appletons'] annual cyclopaedia and register of important events of the year: 1861-1875*. [s.l.] : [s.n.]. Dostupné online.
5. ↑   *Mr Glaisher's Balloon Ascents (cont'd): September 5, 1862 (Greatest Height Ever Reached)* [online]. www.1902encyclopedia.com, [cit. 2020-01-05]. Dostupné online.
6. ↑   *A Record-Breaking Balloon Flight* [online]. www.historywebsite.co.uk, [cit. 2020-01-05]. Dostupné online.
7. ↑   *The Aeronauts (2019) - IMDb* [online]. [Cit. 2020-01-05]. IMDb ID: tt6141246. Dostupné online.
8. ↑  BODKIN, Henry. Ballooning hero 'airbrushed' from history to make way for female character in Eddie Redmayne film. *The Telegraph*, 2018-08-15. Dostupné online [cit. 2020-01-05]. ISSN 0307-1235. (po anglicky)

Externé odkazy
--------------


|  |  |
| --- | --- |
| Portal | Astronomický portálPortál vedy o Zemi |

* Newspaper cutting from New York Times, 1909
* Details of 1862 balloon flight
* The Victorians who flew as high as jumbo jets

Autoritné údaje: * BnF: 17793451x
* GND: 117545457
* ISNI: 0000 0000 6319 3058
* LCCN: n86825108
* VIAF: 57395186
* WorldCat: lccn-n86825108